Temeljem članka 6. stavka 1. Odluke o uvjetima, načinu i kriterijima sufinanciranja krovnih fotonaponskih elektrana na području općine Omišalj za 2024. godinu (“Službene novine Primorsko-goranske županije“ broj 45/23) i Zaključka Općinske načelnice, KLASA: 363-01/24-01/1, URBROJ: 2170-30-23-1 od 4. siječnja 2024. godine, Općina Omišalj raspisuje

**JAVNI POZIV**

**ZA SUFINANCIRANJE KROVNIH FOTONAPONSKIH ELEKTRANA NA PODRUČJU OPĆINE OMIŠALJ U 2024. GODINI**

**I. PREDMET JAVNOG POZIVA**

Sufinanciranje krovnih fotonaponskih elektrana na području općine Omišalj u 2024. godini.

**II. PRIHVATLJIVI KORISNICI**

Pravo na korištenje sredstava mogu ostvariti fizičke osobe:

- punoljetne osobe koje su (su)vlasnici obiteljske kuće ili višestambene zgrade koja se nalazi na području općine te imaju prijavljeno prebivalište u istoj,

- koje su državljani Republike Hrvatske i

- koje nemaju nepodmirenih dugovanja prema Općini.

Predmet ovog Poziva nisu zgrade:

- koje se nalaze unutar povijesne jezgre naselja Omišalj, sukladno članku 45. Prostornog plana uređenja Općine Omišalj („Službene novine Primorsko-goranske županije“ broj 52/07, 14/10, 19/13, 43/14, 17/15 i 09/17),

- čija je izgradnja u tijeku,

- za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama („Narodne novine“ broj 86/12, 143/13, 65/17 i 14/19), sve do okončanja postupka.

**III. PRIHVATLJIVI TROŠKOVI**

Kao prihvatljiv trošak za sufinanciranje temeljem ove Odluke podrazumijeva se nabava svog potrebnog materijala, opreme i radova na ugradnji novog sustava krovnih fotonaponskih elektrana za proizvodnju energije za vlastitu potrošnju maksimalne snage do 30 kW, u postojećim kućama i zgradama, a sve sukladno projektnoj dokumentaciji, odnosno izrađenom glavnom elektrotehničkom projektu te ishođenoj Obavijesti o mogućnosti priključenja kućanstva s vlastitom proizvodnjom.

Pod prihvatljivim troškovima za sufinanciranje podrazumijevaju se troškovi nastali nakon 01.01.2024.godine, a sve do 10.12.2024. godine. Vrijeme nastanka troška utvrđuje se datumom izdavanja računa.

Za izvođenje radova ugradnje krovne fotonaponske elektrane postojećih zgrada, mora se angažirati pravna ili fizička osoba registrirana za obavljanje odgovarajuće djelatnosti.

**U sklopu ovog Javnog poziva neće se sufinancirati troškovi:**

* zahvata obnove na krovu,
* sanacije zgrade,
* nabave i ugradnje rabljenog materijala i opreme,
* nadogradnje postojeće elektrane.

Također, neće se financirati troškovi postave elektrane na nekretnini koja je već bila predmetom sufinanciranja od strane Općine Omišalj, istom vlasniku.

Troškovi su opravdani ukoliko zadovoljavaju tehničke uvjete, što se utvrđuje uvidom u projektnu dokumentaciju, ponude ili troškovnike izvođača radova te prijavni obrazac. Pod opravdane troškove radova u postupku ugradnje krovne fotonaponske elektrane smatrati će se oni koji su navedeni u ponudi odabranog izvođača radova koju će u postupku obrade zahtjeva ocijeniti Povjerenstvo za provedbu sufinanciranja krovnih fotonaponskih elektrana (dalje u tekstu: Povjerenstvo) kao opravdanu ili neopravdanu. Svi ostali izvanredni i nepredvidljivi troškovi koji mogu nastati u postupku, izvan ponude izvođača radova dostavljene uz Zahtjev za sufinanciranje, smatrat će se neprihvatljivima te će trošak istih cijelosti snositi podnositelj.

**IV. IZNOS SUFINANCIRANJA**

Općina će krovne fotonaponske elektrane sufinancirati prema slijedećim kategorijama i iznosima:

- u iznosu od ukupno 1.000,00 EUR po obiteljskoj kući ili zgradi, odnosno postavljenoj fotonaponskoj elektrani snage do 5,00 kW,

-u iznosu od ukupno 2.000,00 EUR po obiteljskoj kući ili zgradi, odnosno postavljenoj fotonaponskoj elektrani snage od 5,01 do 11,00 kW,

-u iznosu od ukupno 2.500,00 EUR po obiteljskoj kući ili zgradi, odnosno postavljenoj fotonaponskoj elektrani snage od 11,01 do 30,00 kW.

**V. NAČIN PROVEDBE**

Sufinanciranje temeljem ovog Javnog poziva moguće je ostvariti temeljem Zahtjeva za sufinanciranje (Prilog 1. ovog Javnog poziva), uz kojeg podnositelj obvezno prilaže sljedeće dokaze:

- presliku osobne iskaznice (su)vlasnika, obostrano,

- fotografije prije implementacije krovne fotonaponske elektrane,

- zemljišnoknjižni izvadak (vlasnički list), ne stariji od 60 dana od dana podnošenja Zahtjeva za sufinanciranje,

- projektnu dokumentaciju za krovnu fotonaponsku elektranu-glavni elektrotehnički projekt,

- dokaz o legalnosti zgrade (građevinska dozvola, uporabna dozvola, završno izvješće nadzornog inženjera, rješenje o izvedenom stanju, potvrda da je građevina izgrađena prije 15.02.1968. godine ili drugi odgovarajući dokaz),

- Obavijest o mogućnosti priključenja kućanstva s vlastitom proizvodnjom, osim u iznimnom slučaju kada se radi o otočnom (off-grid) sustavu,

- ponudu odabranog izvođača radova uz iskaz snage elektrane (kW) te dokaz o njegovoj sposobnosti za obavljanje profesionalne djelatnosti (izvadak iz sudskog, obrtnog, strukovnog ili drugog odgovarajućeg registra),

- izjavu o osiguranju vlastitih sredstava,

- potvrdu o nepostojanju duga prema Općini za svakog suvlasnika, ne stariju od 60 dana od dana podnošenja Zahtjeva za sufinanciranje,

- suglasnost ostalih suvlasnika za podnošenje Zahtjeva za sufinanciranje, ukoliko podnositelj nije jedini vlasnik.

Sve navedene dokumente podnositelj Zahtjeva za sufinanciranje može dostaviti u neovjerenoj preslici. Općina Omišalj može od podnositelja zatražiti dostavu izvornika ili ovjerenih preslika traženih dokumenata.

**Zahtjevi za sufinanciranje krovnih fotonaponskih elektrana obrađuju se prema redoslijedu zaprimanja, a moguće ih podnijeti do utroška raspoloživih proračunskih sredstava za 2024. godinu, ali ne kasnije od 01.11.2024. godine.**

Ukoliko Povjerenstvo utvrdi da podnositelj Zahtjeva ostvaruje pravo na sufinanciranje, predložit će Općinskoj načelnici donošenje Odluke o dodjeli sufinanciranja te sklapanje ugovora o dodjeli nepovratnih sredstava za sufinanciranje krovne fotonaponske elektrane. U slučaju da Povjerenstvo utvrdi da podnositelj ne ostvaruje pravo na sufinanciranje, predložit će Općinskoj načelnici da svojom odlukom odbije njegov Zahtjev.

Ugovor o dodjeli nepovratnih sredstava za sufinanciranje krovne fotonaponske elektrane sklopit će se između Općine i podnositelja, temeljem Odluke o dodjeli sufinanciranja.

**VI. ISPLATA SREDSTAVA I KONTROLA**

Ugovorena nepovratna sredstva isplatit će se po nabavi svog potrebnog materijala, opreme i okončanju radova na ugradnji, temeljem dostavljenog Zahtjeva za isplatu sufinanciranja krovnih fotonaponskih elektrana (u daljnjem tekstu: Zahtjev za isplatu) uz koji se prilažu:

- zapisnik o primopredaji i konačnom obračunu za izvedene radove potpisan od strane podnositelja (u svojstvu naručitelja radova) i izvođača radova,

- potvrda izvođača radova o uporabljivosti instalacije,

- račun(i) za nabavljeni materijal, opremu i izvršene radove. Na svakom ispostavljenom računu mora biti naznačena lokacija zgrade na kojoj su se izvodili radovi (ulica, kućni broj, naselje, katastarska čestica i katastarska općina). U slučaju da se sredstva isplaćuju izvođaču radova, na e-računu treba navesti i klasu te urudžbeni broj ugovora o sufinanciranju.

- izvadak/izvadci sa transakcijskog računa ili potvrda/potvrde o uplati iz kojih je vidljivo da je podnositelj izvršio isplatu na transakcijski račun izvođača radova za dio opreme/radova koji se obvezao sufinancirati iz svojih sredstava (u slučaju da se sredstva isplaćuju izvođaču radova)

- izvadak/izvadci sa transakcijskog računa ili potvrda/potvrde o uplati iz kojih je vidljivo da je podnositelj izvršio isplatu na transakcijski račun izvođača radova za opremu i radove izvedene u punom obujmu (u slučaju da se sredstva isplaćuju podnositelju),

- fotografije nakon implementacije.

Po primitku Zahtjeva za isplatu, Povjerenstvo će prije isplate ugovorenih bespovratnih sredstava izvršiti pregled usklađenosti istog sa činjeničnim stanjem i utvrditi jesu li radovi izvedeni u skladu sa dostavljenim Zahtjevom za isplatu i pratećom dokumentacijom, o čemu će se sastaviti zapisnik. Ukoliko Povjerenstvo pri pregledu utvrdi da zatečeno stanje ne odgovara podacima dostavljenima u sklopu Zahtjeva za isplatu i/ili uz njega priloženoj dokumentaciji, Općina zadržava pravo neisplaćivanja dodijeljenih sredstava.

**Podnositelj je dužan Zahtjev za isplatu sufinanciranja sa pratećom dokumentacijom dostaviti Općini najkasnije do 15.12.2024. godine. Sva dokumentacija dostavljena poslije navedenog datuma neće biti uvažena.**

Isplata sredstava izvršiti će se nakon dostave potpunog Zahtjeva za isplatu sufinanciranja sa propisanim prilozima, nakon što je Povjerenstvo utvrdilo valjanost istog, a najkasnije u roku od 30 dana od donošenja Odluke o isplati sufinanciranja. Isplata sredstava se može izvršiti na dva načina, ovisno o odabiru podnositelja:

1. izravno na transakcijski račun izvođača radova, temeljem eRačuna za izvedene radove u visini odobrenog sufinanciranja naslovljenog na Općinu, ili
2. izravno na transakcijski račun podnositelja, temeljem Odluke o isplati sredstava donesene od strane Općinske načelnice.

**VII. NAČIN PODNOŠENJA ZAHTJEVA**

Zahtjev za sufinanciranje je potrebno dostaviti u zatvorenoj omotnici sa naznakom „**Javni poziv – sufinanciranje krovnih fotonaponskih elektrana“,** osobno ili putem pošte na adresu:

OPĆINA OMIŠALJ, Prikešte 13, 51513 Omišalj.

**VIII. INFORMIRANJE O JAVNOM POZIVU**

Sve informacije o ovom Javnom pozivu mogu se dobiti u Upravnom odjelu Općine Omišalj, radnim danom od 09,00 do 15,00 h, pozivom na tel. broj 051/661-977, ili putem elektronske pošte upitom na natalija.dasek@omisalj.hr.

Strankama koje su zainteresirane prijaviti se za sufinanciranje temeljem ovog Javnog poziva preporuča se da se prije prijave upoznaju s odredbama Odluke o uvjetima, načinu i kriterijima sufinanciranja krovnih fotonaponskih elektrana na području općine Omišalj za 2024. godinu (“Službene novine Primorsko-goranske županije“ broj 45/23) kako bi bili potpuno upoznati sa svim bitnim činjenicama vezanima za sufinanciranje koje mogu ostvariti putem ovog Javnog poziva. Odluka je dostupna na sljedećoj web adresi:

<http://www.sn.pgz.hr/default.asp?Link=odluke&izdanje=2300&mjesto=51513&odluka=105>

Tekst ovog Javnog poziva u strojno čitljivome obliku, kao i sve njegove priloge moguće je preuzeti na mrežnim stranicama Općine Omišalj.

KLASA: 363-01/24-01/1

URBROJ: 2170-30-24-2

U Omišlju, 09.01.2024.godine

**OPĆINA OMIŠALJ**